Source: http://www.monitoruldegalati.ro/cauta/redactor/259-catalin-r%C4%83dulescu.html
Timestamp: 2017-10-21 12:25:10+00:00

Document:
Joi, 19 Octombrie 2017 17:33
Divizia A1 la volei masculin se anunţă foarte interesantă, în acest sezon 6-7 echipe anunţându-şi intenţiile la câştigarea campionatului. Două dintre principalele candidate, Arcada şi LMV Tricolorul Ploieşti, s-au întâlnit miercuri seara în sala Polivalentă Dunărea din Galaţi. Derbiul etapei a corespuns aşteptărilor, a avut de toate, faze spectaculoase, răsturnări de scor dar şi destule greşeli de ambele părţi. Echipa gălăţeană, antrenată de Nikolai Jeliaskov şi Marian Apostu, care a început cu formula: Bala, Suljagic, Gontariu, Kovacevic, Spînu, Despotovski - Majsterovic, libero, cu motoarele turate la maxim şi-a adjudecat uşor primul set. Tricolorul nu a fost însă nici de această dată o nucă uşor de spart, ploieştenii, cu Lică şi Olteanu în prim plan, au revenit spectaculos şi au preluat conducerea după ce au dominat seturile 2 şi 3. Săbiile s-au ascuţit şi mai mult în setul patru, Arcada, cu Gontariu şi Rangel eficienţi în atac, a condus ostilităţile de la început şi a egalat situaţia. Brazilianul Rangel a adus primul punct din tie-break dar oaspeţii au avut nervii mai tari, au greşit mai puţin în momentele cheie şi au câştigat dramatic. Rezultat final: Arcada Galaţi - LMV Tricolorul 2-3 (17, -15, -17, 23, -10). Pentru echipa gălăţeană au mai jucat: Paşcan, Cristudor, Fillipov, Rangel, Jeliaskov. Principalii realizatori: Gontariu 19 puncte, Bala 13 p, Kovacevic 12 respectiv Lică 23 p, Olteanu 17 p. Etapa viitoare, Arcada va juca în deplasare cu Dinamo Bucureşti, pe 23 octombrie, de la ora 20.00, partida fiind transmisă la DigiSport.
Joi, 19 Octombrie 2017 17:32
Liga Florilor se reia în weekend cu câteva partide din cea de-a 5-a etapă. Reprezentanta Galaţiului în eşalonul de elită al handbalului feminin românesc, CSU Danubius va juca în Capitală cu Rapid USl Metrou Bucureşti. Fetele pregătite de Valeriu Costea sunt conştiente că le aşteaptă un meci infernal în sala Giuleşti cu un public ostic şi unde nou promovata pune o presiune mare pe adversare dar sunt decise să continue seria jocurilor bune şi să nu se întoarcă acasă cu mâna goală. „O să fie un meci foarte greu, dar sper să reuşim să facem un joc frumos ca şi până acum. Jucăm în deplasare dar vrem să arătăm că suntem o echipă care joacă handbal indiferent de adversar şi de terenul unde se joacă. Ne dorim şi un rezultat bun”, ne-a declarat jucătoarea echipei gălăţene Elena Şerban. Partida din sala Rapid va începe la ora 16.00 şi va fi transmisă pe canalul TVR 2. Celelalte meciuri ale etapei: CSM Roman - HC Dunărea Brăila, s-a disputat joi după închiderea ediţiei, CSM Bistriţa - U Cluj, Măgura Cisnădie - AHCM Slobozia, HCM Rm. Vâlcea - CSM Slatina. Partidele SCM Craiova - HC Zalău 30-24, Corona 2010 Braşov - CSM Bucureşti 22-33 s-au disputat în devans. După patru etape, CSU Danubius ocupă locul 6 cu şase puncte.
Băieţii antrenaţi de Florin Andronic vor juca după colegele lor de club, de la ora 18.00 în aceeaşi locaţie cu CSM Bucureşti 2, într-o partidă din Divizia A - seria 1.
Joi, 19 Octombrie 2017 17:30
AFC Universitatea va mai avea parte de o premieră. Duminică, pe stadionul Siderurgistul, va avea loc un cuplaj care se anunţă interesant. Balul va fi deschis de la ora 11.00 cu partida AFC Universitatea - Real 2 Craiova din cea de-a 4-a etapă a Ligii a 2-a de fotbal feminin. „Panterele negre”, care au urcat pe primul loc după restanţa cu Armonia, sunt montate să nu mai împrumute fotoliul de lider, să bifeze a patra victorie consecutivă şi să-şi îmbunătăţească şi golaverajul. De la ora 14.00, partida vedetă va aduce faţă formaţiile AFC Universitatea 2 şi CSS Nicu Gane Fălticeni în Liga a 3-a. „Panterele mici” s-au pregătit bine şi vor încerca să obţină prima victorie din acest sezon. „Sunt tare mândră de tot ce s-a realizat până acum. Urmează un meci important, avem nevoie de golaveraj bun şi îmi doresc să mergem pe aceeaşi lungime de undă. Avem o echipă unită, suntem o familie, avem nişte antrenori cu care ne mândrim şi care ne susţin enorm. Muncim şi nu dăm inapoi. Totul este în favoarea noastră, până şi vremea ţine cu noi deci toate premisele să mai adăugăm trei puncte în lupta pentru promovare. Echipa a doua a avut neşansă până acum. Fetele se antreneaza cot la cot cu noi. Am încredere în ele şi sunt sigură că vor face o impresie plăcută în meciul de duminică, noi suntem alături de ele şi le susţinem”, ne-a declarat jucătoarea Alexandra Ivan.
Joi, 19 Octombrie 2017 17:28
Liga Naţională de baschet programează la sfârşitul acestei săptămâni jocurile unei noi etape. Sala Polivalentă Dunărea va găzdui un duel foarte interesant dintre echipele masculine Phoenix Galaţi şi BCM U FC Argeş Piteşti. Formaţia oaspete şi-a construit o echipă puternică care are şi un obiectiv pe măsură, clasarea pe locurile 1-4. De partea cealaltă, echipa condusă de Florin Nini vrea să-şi valorifice toate atuurile şi să dea o replică pe măsura adversarilor. „Un meci dificil pentru noi datorită faptului că Tony Gugino nu va putea juca după accidentarea din meciul cu Iaşi. Piteştiul este o echipă cu obiectiv 1-4 şi cu jucători experimentaţi care în situaţia dată au un avantaj mult mai mare. Noi va trebui să muncim mai mult, să ne apărăm mai bine pentru a suplini lipsa lui Tony. Nimic nu este uşor pentru noi însă nu cedăm şi vom lupta cu încredere şi dorinţa de a câştiga. Cu o sală plină de suporteri şi cu încurajările lor vom da tot ce avem mai bun pentru a face un joc reuşit şi să continuăm seria rezultatelor pozitive”, ne-a declarat tehnicianul gălăţean Florin Nini. Phoenix este neînvinsă în acest sezon, cu două victorii în campionat care o poziţionează pe locul 2 dar şi două în Cupa României sinonime cu calificarea în Final Eight. Partida este programată sâmbătă, de la ora 19.00.
Fetele de la Phoenix, vor juca în aceeaşi zi, de la ora 18.00 în fieful vicecampioanei U Cluj Napoca. Gălăţencele sunt conştiente că nu pornesc favorite dar vor să continue să joace cel puţin la fel cum au făcut-o în ultimele două partide cu Olimpia CSU Braşov, în deplasare şi cu campioana ACS Sepsi SIC Sf. Gheorghe, pe teren propriu. „U Cluj este una dintre cele mai puternice echipe din campionatul nostru şi de aceea ne aşteaptă din nou un meci cu grad ridicat de dificultate. Jucând în deplasare este un obstacol în plus pentru noi dar credem în pregătirea noastră şi ne aşteptăm să fim la nivelul arătat la ultimele două jocuri. Ne-am antrenat toată săptămâna pentru acest meci şi să vedem dacă vom face faţă. Dacă reuşim, atunci orice se poate întâmpla împotriva gazdelor care au prima şansă”, a declarat antrenorul Eugenio Rodrigues.
CSM Dunărea a coborât de pe podium
La sfârşitul săptămânii trecute, Patinoarul Dunărea din oraşul nostru a găzduit dubla dintre CSM Dunărea Galaţi şi Progym Gheorgheni din Liga Naţională de hochei pe gheaţă. Ambele confruntări au fost disputate şi din păcate pentru noi gălăţenii s-au terminat cu victorii ale formaţiei vizitatoare. Primul joc de vineri seara a început cu Dunărea în avantaj după reuşita lui Hildebrand din pasa lui Kumeliauskas dar Progym şi-a arătat colţii şi a marcat de patru ori consecutiv. Cu cinci minute înainte de final, în superioritate numerică, Goga, ajutat de Anton Butochnov a redus diferenţa. Rezultat final: CSM Dunărea - Progym 2-4 (1-1, 0-2, 1-1). Partida revanşă de sâmbătă s-a desfăşurat cam după acelaşi scenariu. CSM Dunărea a condus cu 4-2 dar a căzut complet în repriza a doua, Progym a profitat şi a tranşat disputa după trei goluri consecutive. Echipa gălăţeană a forţat egalarea, a scos şi portarul în ultimele trei minute dar a fost taxată încă odată, cu un gol în poarta goală. Rezultat final: 4-6 (3-2, 1-3, 0-1). Pentru CSM Dunărea au înscris: Aleksiuk (Pal), Kumeliauskas (Flinta), Lorincz (Goga), Irimia. Echipa gălăţeană coboară pe locul 4 în clasament. Următoarele meciuri sunt programate pe 27-28 octombrie cu Steaua Rangers, la Galaţi.
Două victorii şi două înfrângeri pentru juniorii Under 14 de la Phoenix
Campionatul Naţional de baschet pentru juniori Under 14 a debutat în weekend. Primul turneu din grupa a 7-a a fost programat în sala Polivalentă Danubius din Brăila unde Phoenix Galaţi a înregistrat rezultatele: 66-43 cu Cuza Sport Brăila, 32-82 cu Dinamo CSS 6 Bucureşti, 45-75 cu CSS 5 Bucureşti şi 86-28 cu ICED Bucureşti. „Un prim turneu, în cadrul Campionatului Naţional Under 14 , unde am folosit 7 sportivi 2004 şi 5 -2005. Un început de campionat cu bune şi rele, dar cu o pregătire bună în perioada ce urmează, cu siguranţă rezultatele vor fi mult mai bune. 2 victorii şi înfrângeri care ne obligă ca pe viitor să ne antrenăm mai bine şi mai serios”, a concluzionat antrenorul Cosmin Şerbănescu. Lotul de jucători: Cristian Câmpeanu, Ciprian Şuşnea, Adrian Avram, Răzvan Vădeanu, Cosmin Răcuciu, Alexandru Trandafir, Robert Gheorghe, Alexandru Şerban, Mario Oprea, Andrei Cristea, Andrei Cârstiuc, Vlăduţ Ştefan. Echipa gălăţeană se poziţionează pe locul 3 cu şase puncte. Următorul turneu va avea loc 10-12 noiembrie într-o locaţie care va fi stabilită ulterior.
Conducerea clubului gălăţean a oferit o surpriză suporterilor şi adversarilor la partida Phoenix Galaţi - Politehnica Iaşi, scor 87-80, în cea de-a doua etapă a Ligii Naţionale de Baschet Masculin. Cu o zi înaintea jocului a fost perfectat transferul bosniacului Sead Hadzifejzovic, 29 ani, 202 cm. Cu doar două antrenamente alături de noii săi coechipieri, Sead a debutat în tricoul Phoenix cu următoarele realizări în cele 13,18 minute în care a intrat pe parchet: 9 puncte, 4 recuperări şi ca procentaje: 67% la aruncările de 2 puncte, 50% la cele de 3 puncte şi 60% la libere. Hadzifejzovic a venit la Galaţi de la Sencur CP (Slovenia, Liga 1) pentru care a evoluat 27 de jocuri cu medii statistice: 22,1 minute, 12 puncte, 5,6 recuperări, 1,1 pase decisive şi 1,1 intercepţii. Jucătorul originar din Bosnia Herţegovina este la a doua experienţă în România după ce în sezonul 2016-2017 a fost legitimat la Dinamo Bucureşti. „Am vrut să fie o surpriză pentru toată lumea şi de aceea nu l-am prezentat înainte. Sead, este un jucător de experienţă, care cu siguranţă în cel mai scurt timp se va integra şi ne va ajuta în ceea ce ne-am propus”, a precizat antrenorul Florin Nini.
Marți, 17 Octombrie 2017 14:17
United a urcat pe locul doi în clasament
Derbiul celei de-a 6-etape din Liga I la futsal s-a disputat luni seara în sala Dunărea din oraşul nostru între United Galaţi şi Dunărea 05 Călăraşi. Publicul gălăţean a venit din nou în număr mare să-şi susţină favoriţii, atmosfera a fost frumoasă, o contribuţie având şi galeria ospete care a dat dovadă de fair-play. Ca de fiecare dată în ultimii ani duelul dintre cele două formaţii cu pretenţii din campionat a fost aprig disputat, s-a jucat pe contre şi într-un ritm alert, jucătorii făcând multă risipă de energie. Echipa antrenată de Cosmin Gherman şi Alexandru Tănăsilă a irosit prima ocazie prin Varela dar cei din Călăraşi au replicat imediat prin şutul lui Movileanu care a nimerit bara. Gălăţenii au şutat mult la poartă prin Cojoc, Cireş, Laşcu şi din nou Cojoc dar mingea nu a vrut să intre în poartă. La jumătatea primei reprize, Cireş a recuperat în propria jumătate i-a pasat lui Cojoc care l-a învins pe golkeper-ul Dunării deschizând scorul. Oaspeţii nu s-au împăcat cu situaţia de pe tabela de marcaj şi, scăpaţi cu faţa curată după ocaziile lui Borges (2), Varela sau Burdujel şi au restabilit egalitatea prin Krstic (min.13). Cu 148 de secunde înainte de terminarea reprize, tehnicianul Cosmin Gherman a riscat şi a scos portarul pentru a avea superioritate, tactica s-a dovedit inspirată şi sărbătoritul zilei Bogdan Covaci a marcat pentru 2-1, scor cu care de altfel s-a încheiat prima parte a meciului. Repriza a doua s-a desfăşurat după acelaşi scenariu, Covaci a egalat situaţia barelor pentru ca în min. 30 Cireş asistat de Laşcu să majoreze diferenţa la 3-1. Călărăşenii s-au pierdut cu firea şi au faultat de două ori în aceeaşi fază, au acumulat a şasea greşeală de echipă şi Laşcu a transformat cu precizie: bară-gol, lovitura de la 10 metri. Dunărea a scos şi ea portarul dar tot gălăţenii au reuşit să marcheze prin Varela, cu poarta goală. Oaspeţii au reuşit să limiteze proporţiile scorului în ultimul minut prin sârbul Jovanovic. Rezultat final: United - Dunărea 5-2 (2-1). Lotul folosit: Wellington „Nene” - Burdujel, Laşcu, Covaci, Varela, Cojoc, Cireş, Borges, Crăciun, Tudose, Apostol. Nu au evoluat: Păduraru, Dinicuţă, Boubătrân şi Crişan. După şase runde, echipa noastră acumulează 15 puncte şi urcă pe locul doi. Etapa viitoare, United va juca la Reşiţa cu Muncitorul (23 octombrie).
Marți, 17 Octombrie 2017 14:16
Elena Ramona Andrieş, de la CSU Galaţi, campioană europeană la haltere
În aceste zile la Durres în Albania se desfăşoară Campionatul European de haltere pentru juniori Under 19 şi tineret Under 23. O veste excelentă ne-a parvenit luni seara când în concurs a intrat Elena Ramona Andrieş, sportivă care este legitimată la CSU Galaţi. Chiar dacă a concurat la o categorie superioară cu cea care ne-am obişnuit, 53 de kg, gălăţeanca şi-a demonstrat încă odată valoarea şi a urcat pe cea mai înaltă treaptă a podiumului la stilul smuls cu un rezultat de 87 de kg obţinut la ultima încercare. La aruncat, Andrieş a cucerit medalia de bronz, cu performanţa de 103 kg, ratând de puţin încercarea la 106 kg care i-ar fi adus alte două titluri continentale. Cu 190 kg la total, halterofila de la CSU Galaţi a cucerit medalia de argint şi titlul de vicecampioană europeană. „M-am simţit foarte bine şi înainte şi după concurs, emoţii nu am avut deloc, am fost concentrată şi am urcat pe podium. Îmi doresc acum, în următoarea etapă la Mondialele de seniori să urc pe podium”, ne-a declarat campioana europeană care este pregătită de antrenorii Costel Dimofte, care i-a fost alături în Albania şi Mariana Toma. La revenirea acasă, Elena îşi va intensifica pregătirea pentru următoarea competiţie majoră, Campionatele Mondiale de seniori de la Anaheim (SUA) care vor debuta pe 28 noiembrie. Sportiva noastră are şanse mari să reprezinte Galaţiul la Jocurile Olimpice de la Tokyo din 2020.
Marți, 17 Octombrie 2017 14:14
A 10-a pereche care reuşeste „eventul” din cadrul Clubului de Dans Sportiv Fantezia
Perechea mixtă, Radu Beşleagă(Dance Studio Iaşi) - Mitzura Pentiuc (Fantezia Galaţi) a reuşit să câştige şi Cupa României după ce în martie au ridicat deasupra capului şi trofeul decernat Campionilor Naţionali. Weekendul trecut, la Mediaş, în sala de sport „Florin Fleşeriu” s-a disputat Cupa României 2017. Clubul gălaţean Fantezia a trimis la această competiţie două dintre cele mai valoroase perechi la nivel naţional şi nu numai, reuşind să câştige trofeul pus în joc la categoria de vârstă junior 1 - secţiunea standard şi să obţină locul 3 la adulţi, aceeaşi secţiune prin perechea Răzvan Lupascu-Ioana Marcu.
„Pregătirile pentru Cupa României au început imediat după concursul de la Stuttgart deoarece ne doream să ne menţinem în elită şi ce poate să fie mai concludent decât Campionatul şi Cupa României. Înainte de a ajunge la Cupă am stabilit ca perechile să aibă în picioare cel puţin un concurs şi astfel Radu cu Mitzura au câştigat openul standard la internaţionalul de la Timişoara, iar Răzvan cu Ioana au ieşit vicecampioni la Campionatul Naţional Studenţesc de la Bucureşti. Pe lângă aceste rezultate, la începutul lunii octombrie s-a desfăşurat la Marseille-Franţa, Campionatul Mondial de 10 Dansuri pentru adulţi unde România a fost reprezentată de perechea mixtă: Mihai Paraschiv (Fantezia Galaţi) - Anne Besusenco (Mihai Petre Bucureşti) care s-au clasat pe locul 9 din 36 de perechi (ţări participante). Rezultatul obţinut la Mondiale este foarte bun dacă luăm în calcul faptul că perechea se antrenează de un an iar imediat după ce au câştigat Campionatul Naţional de 10 Dansuri, înaintea internaţionalului organizat de Mihai Petre, Anne s-a accidentat urât fiind nevoită să stea pe tuşă cel puţin trei luni. Recuperarea a fost destul de grea iar la Marseille dacă nu folosea spray-ul cu gheaţă cu greu ar fi reuşit să termine competiţia în picioare. Cu atât mai mult rezultatul lor este foarte bun iar după evoluţia lor, suntem convinşi că dacă nu mai apar probleme cei doi vor fi un cuplu care în viitorul apropiat vor culege laurii victoriei. Urmează o săptămână plină în care accentul îl vom pune pentru pregătirea celor 7 perechi care vor participa în weekend la Campionatul Naţional pe Clase de Dans de la Braşov, de unde sperăm să nu ne întoarcem cu mâna goală”, ne-a declarat Andreea Adam.
Pagina 1 din 568

References: CSM 
 CSM 
 CSM 
 CSM 
 CSM 

CSM 
 CSM 
 CSM 
 CSM 
 CSM